"ชิมช้อปใช้"จองสนั่นพรุ่งนี้เต็ม10ล้านคน
"ชิมช้อปใช่" แรงไม่ตกจองสิทธิ์วันที่ 9 สามชั่วโมงเต็มล้าน พรุ่งนี้โค้งท้ายเปิดจอง 1 ล้านสุดท้าย
1 ต.ค. 2562

"ชิมช้อปใช่" แรงไม่ตกจองสิทธิ์วันที่ 9 สามชั่วโมงเต็มล้าน พรุ่งนี้โค้งท้ายเปิดจอง 1 ล้านสุดท้าย
ผู้สื่อข่าวรานงานว่า การลงทะเบียนจองสิทธิ์โครงการชิมช้อปใช้ เพื่อได้วงเงินท่องเที่ยว 1,000 บาท และกาได้คืนเงิน 4,500 บาท จากการท่องเที่ยวในวันนี้ที่ 1 ต.ค. ซึ่งเป็นวันที่ 9 มีคนสนใจลงทะเบียนครบ 1 ล้าน เวลา 3.14 น. หรือประมาณตีสามเหมือนกับ 3-4 วันที่ผ่านมา ซึ่งวันพรุ่งนี้ (2 ต.ค.) จะเป็นวันสุดท้ายเพราะการลงทะเบียนครบ 10 ล้านคน ตามที่กำหนดไว้
ทั้งนี้เมื่อวันที่ 30 ก.ย. ที่ผ่านมา นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) ในฐานะโฆษกกระทรวงการคลัง เปิดเผยว่า คลังได้ส่งเอสเอ็มเอสยืนยันสิทธิให้แก่ผู้ที่ลงทะเบียนช่วง 4 วันแรก วันที่ 23 -26 ก.ย. แล้ว 3.11 ล้านคน จากผู้ลงทะเบียนทั้งหมด 4 ล้านคน โดยมีผู้ไม่ผ่านการตรวจสอบ 8.9 แสนราย ส่วนยอดการยืนยันตัวตนผ่านแอพพลิเคชันมีแล้ว 2.5 ล้านคน ในจำนวนนี้ทำเสร็จสมบูรณ์ 1.9 ล้านคน รัฐโอนเงินให้แล้ว 1,900 ล้านบาท ส่วนอีก 6 แสนรายทำยืนยันไปแล้วแต่อยู่ระหว่างตรวจสอบข้อมูล
สำหรับยอดการใช้จ่าย 3 วันแรก ตั้งแต่วันที่ 27 -29 ก.ย. มีผู้ใช้จ่ายเงินแล้ว 370,523 ราย รวมกว่า 300 ล้านบาท แบ่งเป็นใช้จ่ายเงิน 1,000 บาท 294 ล้านบาท ส่วนใหญ่ 50% เป็นการใช้จ่ายร้านประเภทช้อป กลุ่มร้านโอทอป ร้านวิสาหกิจชุมชน ร้านธงฟ้าประชารัฐ 148 ล้านบาท รองลงมาเป็นร้านประเภทชิม ได้แก่ ร้านอาหารและเครื่องดื่ม 60 ล้านบาท ร้านประเภทใช้ เช่น โรงแรม โฮมสเตย์ 7 ล้านบาท ส่วนร้านค้าทั่วไป เช่น โมเดิร์นเทรด ห้างสรรพสินค้า 79 ล้านบาท ขณะที่การใช้สิทธิแคชแบ็กรับเงินคืน 15% มีการใช้เงินไปประมาณ 5 ล้านบาท
ทั้งนี้ร้านค้าที่เข้าร่วมชิมช้อปใช้ จะรับชำระเงินด้วยแอพพลิเคชัน ถุงเงิน ช่อง 1 วงเงิน 1,000 บาท จากรัฐบาล จะได้รับเงินโอนเข้าบัญชีของร้านค้าไม่เกินเวลา 21.00 น. ของวันทำการถัดไป ส่วนช่อง 2 รับแคชแบ็ก 15% ซึ่งเป็นจำนวนเงินที่ประชาชนเติมเอง จะได้รับเงินโอนเข้าบัญชีของร้านค้าในวันถัดไปไม่เกินเวลา 6.30 น. ของทุกวัน แต่สำหรับยอดใช้จ่ายช่วงวันศุกร์ เสาร์ และอาทิตย์ จะต้องรอโอนเงินเข้าพร้อมกันในวันจันทร์เพราะตรงกับวันหยุดทำการ
ส่วนกรณีนายสมคิด จาตุศรีพิทักษ์ รองนายกรัฐมนตรี มีแผนออกชิมช้อปใช้ระยะสอง ขณะนี้คลังทราบข่าวจากสื่อ แต่จะต้องรอรับฟังนโยบายทางการอีกครั้ง ซึ่งขณะนี้ สศค.กำลังดำเนินการชิมช้อปใช้อยู่ และจะมีการสรุปผลการดำเนินงานเพื่อรายงานให้รัฐบาลรับทราบต่อไป